Ολοένα και συχνότερα οι ερευνητές στο πεδίο της Τεχνητής Νοημοσύνης χρησιμοποιούν σχολικά τεστ για να αξιολογήσουν τη νοημοσύνη των νέων υπολογιστικών συστημάτων. Πρώτη φορά ένα τέτοιο πρόγραμμα Τεχνητής Νοημοσύνης, το υπολογιστικό σύστημα «Aristo», κατάφερε να περάσει επιτυχώς μία απαιτητική σχολική δοκιμασία: ένα τεστ ερωτήσεων που υποβάλλονται, στις ΗΠΑ, σε μαθητές της 3ης Γυμνασίου.

Πριν από μερικές ημέρες, στη στήλη επιστήμης-τεχνολογίας των New York Times ανακοινώθηκε ότι πρώτη φορά ένα σύνθετο υπολογιστικό πρόγραμμα Τεχνητής Νοημοσύνης κατάφερε να περάσει μία απαιτητική σχολική δοκιμασία, ένα τεστ ερωτήσεων που στις ΗΠΑ υποβάλλονται σε μαθητές της 8ης τάξης, το αντίστοιχο της 3ης Γυμνασίου. Το νέο τεχνολογικό επίτευγμα προέκυψε στο πλαίσιο ενός αμερικανικού τεχνολογικού διαγωνισμού που ξεκίνησε πριν από τέσσερα χρόνια και στον οποίο συμμετείχαν 700 ερευνητές από πολλά γνωστά εργαστήρια Πληροφορικής των ΗΠΑ.

Στόχος του διαγωνισμού ήταν η δημιουργία ενός λογισμικού (software) Τεχνητής Νοημοσύνης, ικανού να απαντά επαρκώς σε (τουλάχιστον) ένα από αυτά τα σχολικά τεστ. Και μολονότι το έπαθλο του διαγωνισμού ήταν 80 χιλιάδες δολάρια, κανένα από τα ανταγωνιστικά λογισμικά δεν τα είχε καταφέρει μέχρι πρόσφατα.

Τελικά μόνον οι ερευνητές του «Allen Institute for Artificial Intelligence» φαίνεται πως κατάφεραν να δημιουργήσουν ένα τέτοιο λογισμικό... μαθητικής αριστείας. Πρόκειται για το πρόγραμμα «Aristo», όπως το βάφτισαν οι επινοητές του υιοθετώντας μία ελληνική λέξη, αφού είναι ικανό να απαντά σωστά στο 90% των ερωτήσεων του σχολικού τεστ.

Τα τελευταία χρόνια έχει σημειωθεί εντυπωσιακή πρόοδος στις επιδόσεις των συστημάτων Τεχνητής Νοημοσύνης, τα οποία μπορούν να απαντούν (σωστά και γρήγορα) σε απλές ερωτήσεις που απαιτούν «απλώς» την ανάκληση προαποθηκευμένων πληροφοριών, κάτι που έχει ήδη επιτευχθεί με αξιοσημείωτη επιτυχία π.χ. από την Google. Ωστόσο, σύμφωνα με αυτήν την είδηση, μπορούν επίσης να απαντούν και σε πολύ πιο δύσκολες ερωτήσεις, οι οποίες προϋποθέτουν μεγάλες συνδυαστικές και συλλογιστικές ικανότητες, όπως αυτές που επιδεικνύει το πρόγραμμα «Aristo»: ικανό να προσομοιώνει κάποιες τυπικά ανθρώπινες νοητικές ικανότητες των μαθητών του Γυμνασίου!

Πράγματι, σήμερα ολοένα και περισσότεροι ερευνητές στο πεδίο της Τεχνητής Νοημοσύνης χρησιμοποιούν τα σχολικά τεστ για να αξιολογήσουν τη νοημοσύνη των νέων τεχνητών συστημάτων, επειδή η επιτυχία τους σε τέτοια σχολικά τεστ αποτελεί πολύ πιο ασφαλή δείκτη νοημοσύνης απ’ ό,τι η επιτυχία τους στα ανθρώπινα παιχνίδια στρατηγικής, όπως π.χ. το σκάκι και το τάβλι.

Παιχνίδια στρατηγικής, που δεν θεωρούνται πλέον ασφαλές κριτήριο νοημοσύνης, επειδή οι κανόνες τους κωδικοποιούνται και εκτελούνται πολύ εύκολα σε ένα σύνθετο υπολογιστικό πρόγραμμα, το οποίο, κατά τα άλλα, είναι εντελώς ανόητο.

Αξιολογώντας τη σημασία αυτού του επιτεύγματος, ο Jingjing Liu, διακεκριμένος ερευνητής της Microsoft και ένας από τους συνεργάτες του Ινστιτούτου «Allen» που δημιούργησε το νέο πρόγραμμα, δήλωσε ότι δεν μπορούμε ακόμη να συγκρίνουμε τη νοητική και συλλογιστική ικανότητα αυτού του προγράμματος με τις ικανότητες των μαθητών, των οποίων η δυνατότητα σκέψης εξακολουθεί να είναι ανώτερη.

Παρ’ όλα αυτά, είναι βέβαιο ότι στο άμεσο μέλλον η τεχνολογική καινοτομία του προγράμματος «Aristo» θα υιοθετηθεί από τις μηχανές αναζήτησης καθώς και από διάφορες υπηρεσίες του Διαδικτύου.